NWK-vergadering: Zuma se lot steeds nie bekendPres. Jacob Zuma spreek die Nasionale Raad van Provinsies (NRP) toe (9 November 2017). Foto: Elmond Jiyane, GCIS Die ANC se nasionale werkskomitee (NWK) se vergadering het tot laat Maandagaand aangehou – hulle het ure lank oor die lot van pres. Jacob Zuma besin. Volgens ŉ verklaring wat die ANC uitgereik het, sal die ANC se nasionale uitvoerende komitee (NUK) nou Woensdag 7 Februarie vergader. “Onder die kwessies wat ter tafel gelê sal word, is die voorbereidings vir die staatsrede,” lui die verklaring. Dié vergadering sal in Kaapstad gehou word, een dag voor die staatsrede. Pres. Zuma het Sondagaand met hoofbeamptes van die ANC vergader, maar kon nie tot ŉ vergelyk kom nie. Dié vergadering het Maandagaand se NWK-vergadering tot gevolg gehad en hulle het toe besluit om die kwessie na die NUK te eskaleer. Zuma se termyn kom eers oor sowat 13 maande tot ŉ einde, maar die druk op hom om te bedank neem die afgelope ruk skerp toe. Daar is ook ŉ moontlikheid dat dekades lange aanklagte van korrupsie en rampokkery weer teen die einde van die maand teen hom ingestel kan word deur die Nasionale Vervolgingsgesag (NVG).